IZVEDBENA UREDBA KOMISIJE (EU) 2020/2097

z dne 15. decembra 2020

o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta v zvezi z Mednarodnim standardom računovodskega poročanja 4

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (1) in zlasti člena 3(1) Uredbe,

ob upoštevanju naslednjega:

(1) Z Uredbo Komisije (ES) št. 1126/2008 (2) so bili sprejeti nekateri mednarodni računovodski standardi in pojasnila, ki so obstajali 15. oktobra 2008.

(2) Upravni odbor za mednarodne računovodske standarde je 25. junija 2020 objavil podaljšanje začasne oprostitve uporabe MSRP 9 (spremembe Mednarodnega standarda računovodskega poročanja (MSRP) 4 Zavarovalne pogodbe).

(3) Spremembe MSRP 4 so namenjene obravnavanju začasnih računovodskih posledic različnih datumov začetka veljavnosti MSRP 9 Finančni instrumenti in prihodnjega MSRP 17 Zavarovalne pogodbe. Spremembe MSRP 4 podaljšujejo datum izteka veljavnosti začasne oprostitve uporabe MSRP 9 do leta 2023, da bi se datum začetka veljavnosti MSRP 9 uskladil z novim MSRP 17.

(4) Z Uredbo Komisije (EU) 2017/1988 (3) je bil za datum izteka veljavnosti neobveznega odloga uporabe MSRP 9 za subjekte, ki pretežno opravljajo zavarovalniške dejavnosti, vključno z zavarovalniškim sektorjem v finančnem konglomeratu, ki spada na področje uporabe Direktive 2002/87/ES Evropskega parlamenta in Sveta (4), določen 1. januar 2021.

(5) Navedenim subjektom bi bilo treba dovoliti, da odložijo uporabo MSRP 9 od 1. januarja 2021 do 1. januarja 2023.

(6) Komisija po posvetovanju z Evropsko svetovalno skupino za računovodsko poročanje meni, da spremembe MSRP 4 izpolnjujejo merila za sprejetje, določena v členu 3(2) Uredbe (ES) št. 1606/2002.

(7) Uredbo (ES) št. 1126/2008 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Računovodskega regulativnega odbora –

SPREJELA NASLEDNJO UREDBO:

Člen 1 V Prilogi k Uredbi (ES) št. 1126/2008 se Mednarodni standard računovodskega poročanja (MSRP) 4 Zavarovalne pogodbe spremeni, kot je določeno v Prilogi k tej uredbi.

Člen 2 Vsako podjetje in vsak finančni konglomerat, kot je opredeljen v členu 2 Uredbe (EU) 2017/1988, uporablja spremembe iz člena 1 te uredbe od 1. januarja 2021 za poslovna leta, ki se začnejo 1. januarja 2021 ali pozneje.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. decembra 2020 Za Komisijo Predsednica Ursula VON DER LEYEN

(1) UL L 243, 11.9.2002, str. 1.

(2) Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta (UL L 320, 29.11.2008, str. 1).

(3) Uredba Komisije (EU) 2017/1988 z dne 3. novembra 2017 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta v zvezi z Mednarodnim standardom računovodskega poročanja 4 (UL L 291, 9.11.2017, str. 72).

(4) Direktiva 2002/87/ES Evropskega parlamenta in Sveta z dne 16. decembra 2002 o dopolnilnem nadzoru kreditnih institucij, zavarovalnic in investicijskih družb v finančnem konglomeratu, ki spreminja direktive Sveta 73/239/EGS, 79/267/EGS, 92/49/EGS, 92/96/EGS, 93/6/EGS in 93/22/EGS ter direktivi 98/78/ES in 2000/12/ES Evropskega parlamenta in Sveta (UL L 35, 11.2.2003, str. 1).